Odločba Komisije

z dne 30. marca 2001

o sodelovanju Skupnosti z Organizacijo za prehrano in kmetijstvo zlasti glede dejavnosti, ki jih izvaja Evropska komisija za obvladovanje slinavke in parkljevke

(notificirano pod dokumentarno številko K(2001) 984)

(2001/300/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine [1], kakor je bila nazadnje spremenjena z Uredbo (ES) št. 1258/1999 [2], in zlasti členov 12 in 13 Odločbe,

ob upoštevanju naslednjega:

(1) Glede na večjo epidemijo slinavke in parkljevke (FMD) v poznih 1950-ih v Skupnosti in sosednjih državah je bila ustanovljena Evropska komisija za obvladovanje slinavke in parkljevke (EUFMD) v okviru Organizacije za prehrano in kmetijstvo (FAO) Združenih narodov.

(2) V 1960-ih so bile države članice zaradi naraščajočih groženj o prihodu eksotičnih sevov FMD v Evropo poklicane, da ustanovijo odškodninski sklad s ciljem izvedbe nujnih ukrepov na Balkanu kot največji vstopni poti bolezni. Pozneje se je sklad razdelil na Odškodninski sklad 911100/MFT/INT/003/EGS, ki ga podpirajo tiste države članice, ki so bile hkrati države članice Skupnosti, in Odškodninski sklad 90970/MFT/004/MUL, ki ga podpirajo države članice EUFMD, ki takrat niso bile ali niso države članice Skupnosti.

(3) Zadnjič je Skupnost v Odškodninski sklad 911100/MFT/INT/003/EGS prispevala ob izbruhu FMD na Balkanu leta 1996 v skladu z Odločbo Komisije 96/368/ES z dne 14. junija 1996 o finančnih prispevkih Skupnosti k ukrepom za obvladovanje slinavke in parkljevke v Albaniji in Odločbo Komisije 96/439/ES z dne 18. julija 1996 [3] o finančnih prispevkih Skupnosti k ukrepom za obvladovanje slinavke in parkljevke v Nekdanji jugoslovanski republiki Makedoniji [4].

(4) V skladu z Direktivo Sveta 85/511/EGS z dne 18. novembra 1985 [5] o uvedbi ukrepov Skupnosti za obvladovanje slinavke in parkljevke, kakor je bila nazadnje spremenjena z Aktom o pristopu Avstrije, Finske in Švedske, se je cepljenje proti FMD v Skupnosti končalo leta 1991. O zadnjih izbruhih FMD se je poročalo leta 2000 v Grčiji zaradi prihoda iz sosednje države in leta 2001 v Združenem kraljestvu.

(5) Vendar pa so bili v zadnjem letu v sosednjih državah držav članic zabeleženi izbruhi in v nekaterih primerih hude epidemije, ki lahko ogrozijo zdravstveno stanje dovzetne živine Skupnosti večinoma zaradi premikov ljudi in blaga, izključujoč uvoze živine in živalskih proizvodov, ki so prepovedani, in načinov prevoza med državami članicami in sosednjimi državami.

(6) Glede na pojav novih virusnih topotipov in regionalnega poslabšanja nadzornih ukrepov je Skupnost v tesnem sodelovanju z EUFMD in z uporabo Odškodninskega sklada 911100/MFT/INT/003/EGS podprla kampanje nujnega cepljenja v Turčiji leta 1998 in v Transkavkaziji leta 1999 in 2000.

(7) Od ustanovitve je Odškodninski sklad 911100/MFT/INT/003/EGS deloval od primera do primera s sporazumom med Komisijo in EUFMD z izmenjavo pisem o strinjanju z ukrepi, ki jih predlaga EUFMD.

(8) Dne 25. februarja 2000 je na srečanju skupina strokovnjakov na sedežu FAO ponovno pregledala postopke za delovanje Odškodninskega sklada 911100/MFT/INT/003/EGS glede stroškov, nastalih zaradi izvajanja dogovorjenih programov za obvladovanje FMD v državah članicah EUFMD ali sosednjih državah.

(9) Po ocenitvi je skupina strokovnjakov Komisije in FAO našla pravila in postopke FAO za delovanje takih skladov, enake tistim, ki jih uporabljajo institucije Skupnosti.

(10) Skupina strokovnjakov je priporočila revizijo pravil in postopkov za delovanje Odškodninskega sklada 911100/MFT/INT/003/EGS, da se določi uraden sporazum o delovanju tega sklada. Pravila morajo slediti primeru programa sodelovanja o varnosti preskrbe s hrano in izvedbenega sporazuma, sklenjenega med Skupnostjo in FAO leta 2000, ki se upošteva kot začetek načrtnejšega pristopa in formalnih postopkov v tem tradicionalnem sodelovanju med Skupnostjo in FAO.

(11) Primerno je določiti prispevek Skupnosti v Odškodninski sklad 911100/MFT/INT/003/EGS na največ 1,8 milijona EUR za obdobje štirih let. Proračun za Odškodninski sklad za leto 2001 mora biti sestavljen iz stanja sredstev na dan 30. september 2000 in prispevka Skupnosti, da se doseže znesek 1 milijon USD. Pozneje se izdatki zagotovijo z letnimi prenosi.

(12) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

1. Ugotovi se, da je stanje Odškodninskega sklada 911100/MFT/INT/003/EGS (TFEU 970089129) na dan 30. septembra 2000, 226404 USD, kakor je določeno v končnem poročilu 65. seje Izvršnega odbora Evropske komisije za obvladovanje slinavke in parkljevke (EUFMD).

2. Od 1. januarja 2001 se finančna obveznost Skupnosti do sklada iz odstavka 1 določi v znesku največ 1800000 EUR za obdobje štirih let.

3. Prvi obrok zneska iz odstavka 2 za leto 2001 se sestavi iz:

(a) stanja iz odstavka 1 in

(b) prispevka zneska Skupnosti, potrebnega, da se doseže skupaj 1000000 USD.

4. Odhodki Odškodninskega sklada, ki nastanejo v letih 2001, 2002, 2003 in 2004, se zagotovijo z letnimi prispevki Skupnosti, plačljivimi v letih 2002, 2003, 2004 in 2005. Vendar so ti prenosi odvisni od obstoječih sredstev v proračunu Skupnosti.

5. Letni prispevek Skupnosti iz odstavka 4 temelji na finančnem poročilu EUFMD na letni seji Izvršnega odbora ali polletni plenarni seji EUFMD, spremlja pa ga podrobna dokumentacija v skladu s pravili Organizacije za prehrano in kmetijstvo (FAO).

Člen 2

1. Izvedbeni sporazum o uporabi in delovanju Odškodninskega sklada 911100/MFT/INT/003/EGS (TFEU 9700891129) se sklene med Evropsko komisijo in Organizacijo za prehrano in kmetijstvo Organizacije združenih narodov za obdobje štirih let z začetkom dne 1. januarja 2001.

2. Odškodninski sklad iz člena 1 se upravlja s sporazumom med Komisijo in EUFMD v skladu z izvedbenim sporazumom iz odstavka 1 tega člena.

3. Generalni direktor za zdravje in zaščito potrošnikov je v imenu Evropske skupnosti pooblaščen za podpis izvedbenega sporazuma iz odstavka 1.

Člen 3

Ta odločba je naslovljena na države članice.

V Bruslju, 30. marca 2001

Za Komisijo

David Byrne

Član Komisije

[1] UL L 224, 18.8.1990, str. 19.

[2] UL L 160, 26.6.1999, str. 103.

[3] UL L 145, 19.6.1996, str. 19.

[4] UL L 181, 20.7.1996, str. 37.

[5] UL L 315, 26.11.1985, str. 11.

--------------------------------------------------